UJ-student glo ‘geteister’ oor medestudent se skietdoodArgieffoto van die Universiteit van Johannesburg Die Suid-Afrikaanse Redakteursforum (Sanef) het ŉ voorval veroordeel waarin polisiebeamptes glo ŉ tweedejaarjoernalistiekstudent aan die Universiteit van Johannesburg (UJ) die afgelope week in die middel van die nag besoek het en sy elektroniese toerusting gevat het. Die middernagtelike besoek hou glo verband met die skietdood van ŉ ander student aan die UJ Saterdagoggend by ŉ private koshuis weg van die kampus. Volgens Sanef het Magnificent Ndebele (20) die skermutseling tussen studente en private veiligheidswagte by die koshuis gesien waartydens Kelvin Baloyi op kort afstand doodgeskiet is. Ndebele het tydens die skermutseling foto’s geneem. Sanef het gesê twee polisiebeamptes het Ndebele Donderdag tussen 01:00 en 02:00 by sy universiteitskoshuis besoek en sonder ŉ lasbrief op sy toerusting, insluitend sy selfoon en skootrekenaar, beslag gelê. Hulle het hom glo daarvan beskuldig dat hy geweld aanhits en met hul ondersoek inmeng. Hulle het hom ook gewaarsku dat sy bewegings dopgehou word. “Ons het onlangs, toe ons met lt.genl. Khomotso Phahlane, die waarnemende nasionale polisiekommissaris, vergader het, ons kommer uitgespreek oor die vyandigheid en onwettige optrede van polisiebeamptes. Dit is uiters kommerwekkend dat baie polisiebeamptes optree in teenstelling met ons land se wette en Grondwet,” het Sanef gesê. “Ons sien Ndebele se teistering in die breër konteks van toenemende polisievyandigheid en intimidasie teenoor joernaliste.” Sanef het geëis dat Ndebele se besittings aan hom terugbesorg word.